b"\n_START_ARTICLE_\nBerth\xc3\xb2l\xc2\xb7lid\n_START_PARAGRAPH_\nEls berth\xc3\xb2l\xc2\xb7lids s\xc3\xb3n composts qu\xc3\xadmics no estequiom\xc3\xa8trics, \xc3\xa9s a dir, que no compleixen la llei de les proporcions definides de Joseph Louis Proust. Els composts estequiom\xc3\xa8trics s'anomenen tamb\xc3\xa9 dalt\xc3\xb2nids.\n_START_SECTION_\nCaracter\xc3\xadstiques\n_START_PARAGRAPH_\nEls berth\xc3\xb2l\xc2\xb7lids s\xc3\xb3n s\xc3\xb2lids cristal\xc2\xb7lins en els quals un nombre limitat de vacants o llocs intersticials en el reticle cristal\xc2\xb7l\xc3\xad poden ser ocupats per \xc3\xa0toms inesperats. Es troben generalment en \xc3\xb2xids i sulfurs dels metalls de transici\xc3\xb3 a causa del fet que aquests poden presentar diversos estats d'oxidaci\xc3\xb3. Per exemple l'\xc3\xb2xid de ferro (II) t\xc3\xa9 una composici\xc3\xb3 ideal que es representa mitjan\xc3\xa7ant la f\xc3\xb3rmula FeO, \xc3\xa9s a dir, que per cada \xc3\xa0tom de ferro, Fe, n'hi ha un d'oxigen, O. La seva estructura cristal\xc2\xb7lina est\xc3\xa0 formada per un empaquetatge c\xc3\xbabic compacte d'anions O\xc2\xb2\xe2\x81\xbb amb tots els buits octa\xc3\xa8drics ocupats per cations Fe\xc2\xb2\xe2\x81\xba. Per\xc3\xb2 resulta que alguns d'aquests llocs estan vacants, no tenen cations Fe\xc2\xb2\xe2\x81\xba, i l'electroneutralitat de tot el cristall s'aconsegueix amb la pres\xc3\xa8ncia de cations Fe\xc2\xb3\xe2\x81\xba en altres llocs que compensen l'exc\xc3\xa9s de c\xc3\xa0rrega negativa. Aix\xc3\xb2 d\xc3\xb3na lloc a berth\xc3\xb2lids amb f\xc3\xb3rmules que van del Fe0.83O al Fe0.95O._NEWLINE_El nom de berth\xc3\xb2l\xc2\xb7lids es deu al qu\xc3\xadmic rus Nikolaj Kurnakow (1860-1941) en record del qu\xc3\xadmic franc\xc3\xa8s Claude Louis Berthollet (1748-1822) que defensava la seva exist\xc3\xa8ncia enfront de les idees de Proust.\n_START_SECTION_\nSulfur de coure (I)\n_START_PARAGRAPH_\nEn el sulfur de coure (I), de f\xc3\xb3rmula Cu\xe2\x82\x82S, \xc3\xa9s possible l'abs\xc3\xa8ncia d'alguns cations Cu\xe2\x81\xba que queden compensats per la pres\xc3\xa8ncia de cations Cu\xc2\xb2\xe2\x81\xba. Donat que ambd\xc3\xb3s cations s\xc3\xb3n estables \xc3\xa9s possible obtenir estequiometries que van des de la ideal, Cu\xe2\x82\x82S, fins a Cu1,77S.\n_START_SECTION_\nCuprats\n_START_PARAGRAPH_\nTamb\xc3\xa9 tenim un exemple de berth\xc3\xb2l\xc2\xb7lid en un material nou, el superconductor cer\xc3\xa0mic Yba\xe2\x82\x82Cu\xe2\x82\x83O7\xe2\x88\x92x. La qual composici\xc3\xb3 est\xc3\xa0 entre YBa\xe2\x82\x82Cu\xe2\x82\x83O\xe2\x82\x86 i YBa\xe2\x82\x82Cu\xe2\x82\x83O\xe2\x82\x87, essent aquesta darrera la composici\xc3\xb3 estequiom\xc3\xa8trica (x = 0)."